COMUNICAT STAMPA

**Mejes – Memories de na cuntreda y stories de vita**

*Descedè ora nteres y ntujiasmé per la belëza y l valor di mejes storics: chësc fova (y ie) l travert che l Museum Gherdëina se à metù dant cun l proiet „Mejes  – La memoria de na cuntreda“. Śën, dal tëmp d’Avënt inant ie la mostra “Mejes” tla Cësa de Cultura davierta uni di ora dl lunesc. Sëurapro vëniel pità na promozion per l liber cun la fotografies artistiches di mejes de duta Gherdëina. L tëmp da d’inviern vën nvià via* ***ai 6 de dezëmber*** *cun stories de vita y lecurdanzes de persones che à vivù sun n mesc te Gherdëina, cun atmosfera musichela.*

Esperienzes de vita sun n mesc

D’inviern cun frëit y nëif paussova l lëur tl ciamp y la vita da paur se cunzentrova inò deplù te cësa. L bestiam fova desmuntà, l fova da cuncé su la massaria y fé d’autri lëures sun l luech. L mur de stua cun si bon ciaut fova d’inviern l patron dla cësa. Gën stajoven a paussé sun banch da furnel y se la cunté, a filé o a ziplé nchin tert da sëira n cumpania cun d’autri. Stories y tradizions univa nsci purtedes inant.

Per l tëmp d’Avënt à l Museum Gherdëina nvià deplù persones a cunté **tla Cësa de Cultura n vënerdi, ai 6 de dezëmber dala 4 domesdì,** de si esperienzes de vita, si nfanzia y d‘autra ntraunides sun n mesc. De coche l fova a viver sun n luech da paur te Gherdëina, cieche n fajova d’inviern via y coche n se njiniova ala ueia da Nadel. L sarà da audì stories che fej pensé do, ma nce stories plëines de bon umor y da se la rì.

Tres l domesdi menerà Vinzenz Senoner de Fussel.

Danterite cianterà l “**Trio dl’ëiles de Gherdëina“ acumpanià da Otto Dellago**.

La ntreda ie debant!

Fotografies y valor di mejes

Mo na segonda azion vën piteda dal Museum Gherdëina ntan l tëmp d’Avënt. L liber “Mejes de Gherdëina – La memoria de na cuntreda” ie da pudëi giapé a n bon priesc. Leprò giapen mo na cherta de ntreda dl Museum a Urtijëi da scinché pea.

L liber cun la imajes a blanch y fosch nueves di mejes crisc su te duta la valeda ti ultim mënsc dal fotograf d’architetura Vaclav Sedy fej luné ora la belëza y richëza architetonica, costrutiva y estetica particulera di mejes de Gherdëina. Chësta fotografies de cualità artistica dà n azes visif y emoziunel y lascia pro nce n cunfront analitich cun la frabiches che à per cënc d’ani caraterisà la storia dla valeda.

Tl medemo mumënt mostra la fotografies de Sedy nce la vulnerabilità de chisc frabicac che sfanta uni ann pervia dla trasfurmazions economiches y sozieles.

Sëuraprò ala fotografies iel tl liber cuntribuc di autores Annibale Salsa y Alberto Grimoldi, esperc de cultura alpina y dla scunanza di monumënc culturei. L storich Jossef Nössing pieta n cheder dl scumenciamënt dl nridalmënt te Gherdëina y dla cultura materiela da paur dan 400 ani. L architet Wolfgang Klebeslberg spiega la mpurtanza de mejes per la memoria storica de na cuntreda y Paulina Moroder, diretëura dl Museum Gherdëina, auza ala fin ora la richëza (nia mé architetonica) dla vedla cëses da paur y si tublëi.

Cun si passa 200 imajes de 71 mejes storics dla valeda reprejentea l liber nuef na documentazion fotografica de valor de n capitul de storia dla cultura y identità de Gherdëina de chëla che i mejes “ie n simbul chiet y suprem”, coche à scrit l fotograf Vaclav Sedy.

Ultima fasa dla mostra

Liber y mostra ie nchinamò unic tëuc su cun gran nteres dal publich. Tl liber di vijitadëures possen liejer do no mé pensieres defin positifs sun la scumenciadiva ma nce l dejider de trueps che i mejes posse se mantenì y svilupé inant nce tl daunì.

La mostra “Mejes de Gherdëina”, che ie da udëi dai prims d’agost tla Cësa de Cultura a Urtijëi, va śën te si ultima fasa dan che la unirà dl 2020 mandeda ncantëur oradecà.

Orares de giaurida nchin ala fin de jené: dal merdi ala dumënia, for dala 15.00 ala 18.00, sada y dumënia nce danmesdi dala 10.00 ala 12.00. L liber ie da pudëi cumpré sibe tla mostra tla Cësa de cultura che nce tl Museum tla Cësa di Ladins.

Per deplù nfurmazions

Dr. Paulina Moroder
Diretëura dl Museum Gherdëina
Tel. +39 338 6040477
E-mail: p.moroder@museumgherdeina.it